Xi Jinping

**Xi Jinping** (txinera sinplifikatua: 习近平; pinyinera: Xí Jìnpíng, (Pekin, Txinako Herri Errepublika, 1953ko ekainaren 15a) politikari txinatarra komunista da. Txinako Alderdi Komunistako buruzagia da 2012ko azaroaren 15etik.

Txinako Herri Errepublikan agindu duen buruzagi politiko komunisten bosgarren belaunaldiko politikaria da.

## Haurtzaroa eta ikasketak 
Xi Zhongxun eta Qi Xinen semea, Pekinen jaio zen 1953ko ekainaren 15ean. Bi arreba ditu, Qiaoqiao (j. 1949) eta An'an (j. 1952). Xiren aita Shaanxi probintziakoa zen.

Pekingo Bayi eskolan ikasi zuen, eta gero hiri bereko 25. eskolan. 1963an, hamar urte zituela, aita Txinako Alderdi Komunistatik kanporatu eta Luoyangeko (Henan) fabrika batera bidali zuten lanera. Geroago, gurasoak publikoki salatzera behartu zuten. 1968an, Xik 15 urte zituela, aita espetxeratu zuten: haren babesik gabe, Xi Liangjiahe herrira lanera bidali zuten 1969an. Alderdiko idazkari gisa lan egin zuen eta haitzuloko etxe batean bizi zen. Ezagutzen zuen jendearen arabera, esperientzia horrek pobreekiko elkartasuna sentitzera eraman zuen. Hilabete batzuen buruan Pekinera ihes egin zuen. Atxilotu eta lan-esparru batera bidali zuten, baina gero herrira itzuli zen. Guztira zazpi urte eman zituen bertan.

Zazpi aldiz errefusatua izan ostean, Txinako Gazte Komunisten Ligan sartu zen 1971n, tokiko funtzionario batekin lagun egin ondoren. 1973tik aurrera, hamar aldiz eskatu zuen Txinako Alderdi Komunistan sartzeko, eta hamargarren saiakera egin ostean onartu zuten 1974an. 1975etik 1979ra, ingeniaritza kimikoa ikasi zuen Tsinghua Unibertsitatean.

## Ibilbide politikoaren hasiera 
1979tik 1982ra, Xi Jinping Geng Biaoren idazkaria, Txinako Herri Errepublikako Estatu Kontseiluko lehen sailburuordea eta Txinako Alderdi Komunistako idazkari nagusia izan zen. Gero, lau probintzietan aritu zen karrera politikoan zehar: Hebei (1982-1985), Fujian (1985-2002), Zhejiang (2002-2007) eta Shanghai (2007). 1997an, alderdiko 15. batzorde Zentraleko ordezko kide izendatu zuten. Hala ere, 15. batzordean hautatutako 151 ordezko kideetatik, Xik boto gutxien jaso zituen.

2007ko urrian Txinako Alderdi Komunistako Batzorde Zentraleko Mahai Politikoko Batzorde Iraunkorreko kide izendatu zuten. Ordutik 2012ko azarora arte Txinako Alderdi Komunistako Batzorde Zentraleko Idazkaritzako kide eta Alderdi Eskola Zentraleko presidente ere izan zen.

2008ko otsailaren 11n Pekingo Olinpiar Jokoen arduradun izendatu zuten, modu ez-ofizialean baieztatuz Xi hurrengo presidenteorde izendatuko zutela. Martxoaren 15ean Txinako Herri Errepublikako presidenteorde hautatu zuten. 2013ko martxoaren 14an, Txinako Herri Errepublikako presidentetza hartu zuen.

Xiren filosofia politikoa Txinako Alderdi Komunistaren Konstituzioaren parte da, Mao Zedongen pentsamenduaren antzera, eta pertsonaganako kultua sortu duela ere uste da.

Bere presidentetza osoan zehar ustelkeriaren aurkako kanpaina handu bat egin du, Maoren garaitik «garbiketa» handiena izan dena. Zigorrek milioi bat pertsona baino gehiagori eragin diete. 2023ko martxoaren 10ean, Xi Jinping hirugarren agintaldirako hautatu zutenez, Txinako presidente izango da 2028ra arte.

## Sariak eta ohoreak 
### *Honoris causa* doktoretzak 
* Nazarbajev unibertsitatea (Kazakhstan, 2013ko irailaren 7a)
* Johannesburgeko Unibertsitatea (Hegoafrika, 2019ko apirilaren 11)
* San Petersburgoko Estatu-Unibertsitatea (Errusia, 2019ko ekainaren 6a)
* Saud Erregea Unibertsitatea (Saudi Arabia, 2022ko abenduaren 8a)

## Irudi galeria 

Fitxategi:President George W. Bush with Vice President Xi Jinping.jpg|Xi Jinping eta George W. Bush (2008ko abuztua)
Fitxategi:Dmitry Medvedev in China 28 September 2010-6.jpeg|Xi Jinping eta Dmitri Medvedev (2010eko irailaren 28a)
Fitxategi:抗战胜利70周年阅兵演练.jpg|Xi Jinping Pekinen (2015eko iraila)
Fitxategi:Sergio Mattarella and Xi Jinping 2019.jpg|Xi Jinping eta Sergio Mattarella (2019ko martxoa)
Fitxategi:President Biden met with Xi Jinping before the 2022 G20 Bali Summit.jpg|Xi Jinping eta Joe Biden G20ko bileran (Bali, 2022ko azaroa)
Fitxategi:Putin-Xi press conference (2023).jpg|Xi Jinping eta Vladimir Putin (Mosku, 2023ko martxoa)

## Erreferentziak 
## Kanpo estekak 
*  Xi Jinpingen biografia laburra.

**Aurrekoa:**
**Hu Jintao**

50px**Xi Jinping**Txinako Alderdi Komunistako presidentea(2012 - )

**Ondorengoa:**
**Karguan dago**